Veileder for fagplaner utviklingsgruppe 1, 2 og 3.

De nye fagplanene for utviklingsgruppe 1, 2 og 3 på regionalt nivå er nå klare. **Formålet** med fagplanene er at når den enkelte dommer/dommerpar er ferdige i en utviklingsgruppe skal en besitte den kompetansen som ligger i fagplanen.  Dette om man skal videre i en utviklingsgruppe, eller ut i ordinær dommergjerning.

Fagplanene er nå i større grad enn tidligere **knyttet opp mot dommerutdanningen** på de enkelte nivåene. Dette skal gi en større gjenkjennings- og repetisjonseffekt for den enkelte dommer/dommerpar igjennom utviklingsløpet.

**Oppbygningen av alle tre fagplaner er lik**. Fagplanene er **målstyrt** og målene har ulikt nivå for gruppene.  Dette innebærer at dommer/dommerpar bør følge trinnene gjennom alle treutviklingsgruppene. Innholdet i de enkelte fagplanene øker i omfang og dybdelæring jo lengere opp i utviklingsgruppene man kommer. Et eksempel kan være at du innenfor samme tema i utviklingsgruppe 3 skal “bli kjent med” i utviklingsgruppe 2 “beherske”, mens i utviklingsgruppe 1 “forstå og benytte”.

De enkelte kompetansemål skal være retningsgivende og **danne grunnlaget for aktiviteten** og innholdet i de aktuelle utviklingsgruppene. Kompetansen som ligger i målene, skal operasjonaliseres i de enkelte regionale fagmiljøene. Kompetansemålene skal jobbes med gjennom utdanningen og ved avslutning av en utviklingsgruppe skal den enkelte dommer ha **nådd de gitte kompetansemålene**. Målene er den viktigste delen av planlegging, gjennomføring og evalueringsarbeidet. Det vil komme forslag på undervisningsmateriell til de ulike kompetansemålene så fort dette er klart.

Målet er å få unge talentfulle dommerpar til å ha en **trygg og god base**, som vil gi dem gode muligheter for å dømme de beste kampene regionalt eller ta steget opp på nasjonalt nivå.

Vi ønsker alle sammen lykke til med arbeidet for å ta i bruk de nye fagplanene. Målet er helt klart; **enda bedre og strukturert dommerutvikling i Norge**.

Lykke til!

Hilsen

Fagplangruppen